《酬清苕恭仲温见寄旧诗追志於此》
宋代·释文珦

吾生苦疎拙，不解谋此身。
辗转常害食，短褐如悬鹑。
徒御舍之去，往往嫌我贫。
达交亦良多，安能强相亲。
唯有湖滨山，於我如故人。
日夕与之对，澹然忘主宾。
仲温我同流，道我此意真。
新诗远相寄，可以书诸绅。
何时到清苕，相携采白蘋。

作者简介：释文珦（一二一〇——？）（生年据本集卷一〇《看新历》“又看景定新颁历，百岁还惊五十过”推定），字叔向（影印《诗渊》册五页三七九八《宿山庵》署），自号潜山老叟，于潜（今浙江临安西南）人。早岁出家，遍游东南各地，游踪略见集中《闲中多暇追叙旧游成一百十韵》诗，有“题咏诗三百，经行路四千”之句，后以事下狱，久之得免，遂遁迹不出。终年八十馀。诗集已佚，清四库馆臣据《永乐大典》辑为《潜山集》十二卷。事见集中有关诗篇。